Okresná prokuratúra Bardejov 
Kellerova 7, 085 43 Bardejov 	

Sp. zn. : Pv 813/13/7701	Bardejov, 11.12.2013
EEČ : 2-54-1-2013

U Z N E S E N I E

Trestná vec:	obvinený XXXXX  
Prečin:	Krádež podľa § 212 odsek 2 písmeno d Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Bardejov
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	trvalé bydlisko: XXXXX
dňa 20.08.2013 počas doobedňajších hodín v katastrálnom území Olšavce, okres Bardejov v časti zvanej Malinová z lesného porastu vedeného na liste vlastníctva č. 579 ako lesný pozemok z parcely č. 286/14 odcudzil 2 kusy vývratov drevnej hmoty - buk, čo je takzvané kalamitné drevo v celkovom množstve 3 metre kubické, čím takto pre XXXXX, nar. XXXXX, trvale bytom XXXXX, okres Bardejov spôsobil škodu vo výške 39,-€

Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
12 mesiacov
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením povereného príslušníka PZ, Obvodného oddelenia PZ v Raslaviciach zo dňa 17.10.2013 sp. zn. ORP-XXXXX bolo obvinenému XXXXX vznesené obvinenie pre prečin krádeže podľa § 212 ods. 2 písm. d/  Trestného zákona  pre skutok, ktorý je uvedený vo výrokovej časti tohto uznesenia.

	Vyšetrovanie predmetnej trestnej veci bolo povereným príslušníkom PZ Obvodného oddelenia PZ v Raslaviciach ukončené dňa 03.12.2013 a vyšetrovací spis bol predložený Okresnej prokuratúre Bardejov  s návrhom na podanie obžaloby na ďalšie konanie.

	Preskúmaním na vec sa vzťahujúceho vyšetrovacieho spisu bolo skúmané, či nie sú splnené podmienky na postup prokurátora podľa § 216 Trestného poriadku.

	Vo svojej  výpovedi dňa 25.11.2013 obvinený XXXXX v celom rozsahu priznal spáchanie skutku,  ktorý sa mu kladie za vinu.  Obvinený svoje konanie oľutoval a súhlasil s prípadným postupom podľa § 216 Trestného poriadku. Z výpovede svedkyne - poškodenej XXXXX je zrejme, že odcudzená drevná hmota jej bola vrátená a preto si ani nenárokovala náhradu škody.

	Z obsahu vyšetrovacieho spisu je zrejmé, že obvinený XXXXX doposiaľ nebol súdne trestaný. V  správe o povesti z obce Kochanovce je uvedené, že voči obv. XXXXX nebolo obecným úradom vedené priestupkové konanie.

	Podľa § 216 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak
a)	vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne,
b)	nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné opatrenie na jej náhradu, a 
c)	vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

	Podľa ustanovenia § 212 ods. 2   Trestného zákona je  stanovená trestná sadzba odňatia slobody až na dva roky.

	Na základe vyššie uvedených skutočností bolo zistené, že obvinený XXXXX sa ku skutku, ktorý je mu kladený za vinu priznal a nie sú pochybnosti, že svoje priznanie vykonal slobodne vážne a zrozumiteľne. Svoje konanie oľutoval. Odcudzená drevná hmota bola poškodenému vrátená, a svojim doterajším životom preukázal, že rozhodnutie podľa ustanovenia § 316 Trestného poriadku možno považovať za postačujúce.

	Z uvedených dôvodov bolo preto rozhodnuté tak, ako je to uvedené vo výrokovej časti tohto uznesenia.

	Podľa ustanovenia § 216 ods. 2 Trestného poriadku bola obvinenému XXXXX určená skúšobná doba v trvaní jedného roka,  ktorá začína právoplatnosťou uznesenia o podmienečnom zastavení trestného stíhania.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Juraj Jevčák
prokurátor